
Különböző származású kocsányos tölgy csemeték gubacsképző rovaregyüttese

Kísérletünk során különböző származású kocsányos tölgy csemeték gubacsképző rovaregyüttesét tanulmányoztuk. Kísérleti területünknek a bejcgyertyánosi csemetekert adott otthont, ahol 360 darab csemete állt rendelkezésünkre. A tölgyek három országból származtak (Magyarország, Skócia és Franciaország), elültetésük pedig háromféle kombinációban történt, így beszélhetünk egy-, két-, illetve négycsaládos parcellákról. A parcellákat egyenként 12 darab csemete alkotta. Az ismétlésekkel együtt két blokkban, 30 parcellán, származások szerint 144 francia, 144 magyar és 72 skót tölgy csemetén sikerült folytatnunk megfigyeléseinket.
Felvételezéseink 2009 áprilisában, a feonológiai adatok (rügyfakadási idők) rögzítésével indultak, amit 2010-ben ugyanezen időszakban megismételtünk. A gubacsokozókra vonatkozó vizsgálatok 2012 májusától szeptemberig tartottak. Ebben az időszakban havonta teljes felvételezést végeztük a csemetéken, majd magasságméréssel zártuk a terepi munkánkat.
Vizsgálataink főbb célkitűzései a következőek voltak:
vajon felfedezhetőek-e eltérések a különböző származásoknál a gubacsközösségeket illetően,
egyes morfológiai, illetve fenológiai (növekedési) tulajdonságok gyakorolnak-e hatást a gubacsok számára,
a származás és/vagy az elegyesség befolyásolja-e a gubacsokozók számát?
Eredményeink kiértékelése során arra a következtetésre jutottunk, hogy szignifikáns különbségek mutathatók ki a magyar és külföldi származások gubacsközösségei között. Diverzitási eredményeink jól szemléltetik az eltéréseket, hiszen a francia és skót csemetéken talált fajok diverzitása jóval magasabbnak mutatkozott, mint a hazai tölgyek esetében. Ennek oka az adaptációban keresendő, hiszen a francia és skót tölgyeknek még nem volt elég idejük alkalmazkodni az idegen környezeti körülményekhez.
Eredményeink szerint kapcsolat áll fenn a csemete magassága és annak „gubacsossága” között, viszont a rügyfakadással kapcsolatos adataink nem mutattak összefüggést a gubacsok számával.
További vizsgálatokat szeretnénk folytatni arra vonatkozóan, hogy vajon a térbeli szelekció, vagy a magasabb csemete intenzívebb anyagcseréjének mértéke a döntő, ami alapján a gubacsdarázs kiválasztja az egyedet? A diplomamunkában erre vonatkozóan is szeretnénk hasznos eredményekkel szolgálni.



